《春雪》
宋代·舒岳祥

去年腊雪已四白，五白六白农夫愁。
麦苗冻熟锄不得，菜心僵死何时抽。
常年梅花已烂漫，今乾乾没如枸囚。
枯枝尚黏红豆绿，细蕊初作苍蝇头。
纷纷黄雀狡於鼠，穷阎有粟争呼取。
老鸢自作攫肉谋，空屋狐狸夜相聚。
呜呼狐狸有屋尔得居，室中居人今在无。
或言白骨如白雪，雪亦有仁遮白骨。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。